岳麓道林寺
作者：韋蟾
朝代：唐

paragraphs: 石門逈接蒼梧野，愁色陰深二妃寡。
廣殿崔嵬萬壑間，長廊詰曲千巖下。
靜聽林飛念佛鳥，細看壁畫馱經馬。
暖日斜明螮蝀梁，濕烟散冪鴛鴦瓦。
北方部落檀香塑，西國文書貝葉寫。
壞欄迸竹醉好題，窄路垂藤困堪把。
沈裴筆力鬬雄壯，宋杜詞源兩風雅。
他方居士來施齋，彼岸上人投結夏。
悲我未離擾擾徒，勸我休學悠悠者。
何時得與劉遺民，同入東林遠公社。